**Ngohe Aromatawai: He taonga tuku iho!**

**Paerewa Paetae Tikanga ā-Iwi 91732:** Te whakaatu māramatanga ki tā te Māori tikanga mō te pupuri me te tuku mātauranga

**Aronga:** Tikanga ā-Iwi 1.7A v1

**Whiwhinga:** 5

**Te Horopaki**

Ko tāu nā mahi he waihanga i tētehi ataata e whakamārama ana i ngā ariā matua e ārahi ana i te pupuri me te tuku mātauranga mā te mōteatea.

Ka noho ko tētehi mōteatea ka kōwhiria hei tāhū mō te mahi nei. Me āta tīpako ētehi kaupapa o roto i te mōteatea e whaitake ana hei kaupapa mātauranga māu, pēnei i te whakapapa, ngā pakanga, ngā tūtohu whenua. Mā te uiui tangata, mā te rangahau i ngā rauemi huhua e tutuki ai te aromatawai nei.

Ka aromatawaitia tō whakamārama i ngā tūāhuatanga mō te pupuri me te tuku mātauranga mā te wetewete i ōna tikanga me ngā tukanga mahi tahi a ngā iwi.

Kei wareware, me whakariterite e koutou ko te kaiako te roanga o te wā e tutuki ai ngā mahi katoa.

**Hei Mahi**

Kōwhiria tētehi mōteatea nō tō iwi, nō tō rohe rānei hei rangahau māu.

Tīpakohia ētehi kaupapa whaitake i roto i te mōteatea. Hei tauira: whenua, hītori, tupuna, tangata, takunetanga, whakapapa, he aha rānei, he aha rānei.

Whakamahia ngā puna mātauranga hei rangahau i tō mōteatea.

Ka āta whakaemi i ngā kōrero me ngā taunakitanga matua.

Whakamāramatia he aha i whaitake ai ngā kaupapa matua i roto i te mōteatea. Whakaarohia ngā hononga ki ngā ariā matua e ārahi ana i te pupuri me te tuku mātauranga.

Me tāpiri anō ki ngā kaupapa matua ko ētehi tikanga mahi tahi a tēnā iwi ki tēnā iwi ka whakamārama ai i ngā take e pēnā ai. Pēnei i te ako tahi i ngā mōteatea ā tēnā iwi, ā tēnā iwi ki ngā wānanga kapa haka me ngā rōpū pāpāho pori (pukamata).

Ka āta whakarite, ka āta whakaraupapa i ngā mōhiohio mō tō ataata kia kite i te whaitaketanga o te mōteatea me ngā tikanga mahi tahi.

Ka whakaatu i te mahi ataata ki te akomanga.

**Taunakitanga: Tikanga ā-Iwi 91732 He taonga tuku iho!**

|  |  |  |
| --- | --- | --- |
| **Taunakitanga mō te Paetae** | **Taunakitanga mō te Kaiaka** | **Taunakitanga mō te Kairangi** |
| Ka tautohu i: * ngā ariā matua e ārahi ana i te pupuri me te tuku mātauranga a te Māori
* ngā tikanga, te kawa rānei, e pā ana ki aua ariā
* ngā tukanga mahi tahi me te take e pēnā ai.

*Hei tauira:**Kua whakaputaina e te ākonga tētehi mahi ataata e tautohu ana i ngā ariā matua o te kaupapa, ngā tikanga e pā ana ki aua ariā, me ngā tukanga mahi tahi ki te pupuri me te tuku i ngā kōrero mai i te kaupapa.*  | Ka whakaahua i:* ngā hononga o ngā ariā matua
* ngā tikanga, te kawa rānei, e pā ana ki aua ariā
* ngā tukanga mahi tahi a tēnā whānau ki tēnā whānau, a tēnā hapū ki tēnā hapū me te take e pēnā ai.

*Hei tauira:* *Kua whakaputaina e te ākonga tētehi mahi ataata e whakaahua ana i ngā hononga o ngā ariā matua o te kaupapa, ngā tikanga e pā ana ki aua ariā, me ngā tukanga mahi tahi ki te pupuri me te tuku i ngā kōrero mai i te kaupapa.*  | Ka whakamārama: * he aha i whaitake ai ngā tikanga, te kawa rānei, e pā ana ki ngā ariā matua
* i ngā tukanga mahi tahi a tēnā iwi ki tēnā iwi me te take e pēnā ai.

*Hei tauira:* *Kua whakaputaina e te ākonga tētehi mahi ataata e whakamārama ana i te whaitake o ngā ariā matua o te kaupapa, ngā tikanga e pā ana ki aua ariā, me ngā tukanga mahi tahi ki te pupuri me te tuku i ngā kōrero mai i te kaupapa.* |